Illum, bħala parti mill-Pjan Direzzjonali Ewropew għat-tneħħija tal-miżuri ta' konteniment tal-coronavirus, il-Kummissjoni qed tippreżenta linji gwida dwar il-metodoloġiji tal-ittestjar għall-coronavirus. Il-gwida għandha l-għan li tappoġġa lill-Istati Membri biex jużaw l-għodod tal-ittestjar b'mod effettiv fil-kuntest tal-istrateġiji nazzjonali tagħhom u matul l-istadji differenti tal-pandemija, inkluż meta ssir l-eliminazzjoni gradwali tal-miżuri ta' konteniment. Il-Kummissjoni għandha l-għan ukoll li tiżgura li jkunu disponibbli għodod ta' kwalità għolja biex tiġi vvalutata l-prestazzjoni tat-testijiet. Il-Kummissarju għas-Saħħa u s-Sikurezza Alimentari Stella Kyriakides stqarret: “Il-kapaċità tat-twettiq tal-ittestjar fuq skala kbira hija element ewlieni għad-detezzjoni u għat-trażżin tal-imxija tal-coronavirus u hija prekundizzjoni kruċjali biex nirritornaw b'mod gradwali għall-istil ta' ħajja normali tagħna. Il-prijorità ewlenija għalina lkoll hija li niġġieldu kontra l-virus u li nipproteġu liċ-ċittadini tagħna minn esponiment u minn infezzjoni ulterjuri, u biex nagħmlu dan, jeħtieġ inkunu nafu fejn jinsab il-virus. Fin-nuqqas ta' tilqima, l-ittestjar sikur u affidabbli huwa l-aqwa mod kif nistgħu nipproteġu lill-ħaddiema tal-kura tas-saħħa tagħna, lill-aktar ċittadini vulnerabbli tagħna u lis-soċjetajiet tagħna inġenerali. Dan huwa ġebla tax-xewka tal-pjan direzzjonali tagħna għat-tneħħija tal-miżuri ta' konteniment tal-coronavirus.” Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, responsabbli miċ-Ċentru Konġunt tar-Riċerka (il-JRC) qalet: “Ħdimna qatigħ biex nanalizzaw l-informazzjoni dwar l-assigurazzjoni tal-kwalità tat-testijiet u tal-apparati tal-coronavirus li qed jintużaw bħalissa. Ir-riżultati juru li hemm spariġġ bejn il-kwalità eżistenti u dik mistennija biex tiġi żgurata prestazzjoni tajba tat-testijiet. Għalhekk, il-Kummissjoni Ewropea żviluppat kriterji għall-prestazzjoni tat-testijiet li għandhom l-għan li jtejbu l-prestazzjoni kumplessiva ta' dawn it-testijiet. Dan se jkun benefiċċju għaċ-ċittadini Ewropej kollha u huwa parti ewlenija tal-istrateġija tal-ħruġ mill-kriżijiet attwali.” Id-disponibbiltà ta' data affidabbli maż-żmien hija kruċjali għat-tneħħija tal-miżuri ta' konteniment. Sabiex jinkiseb dan, jeħtieġ isir monitoraġġ biżżejjed tal-imxija tal-pandemija tal-coronavirus, inkluż permezz ta' ttestjar fuq skala kbira. Fil-linji gwida tagħha, il-Kummissjoni tappella biex il-manifatturi jipproduċu kits tal-ittestjar mill-iktar avvanzati. Minkejja li x-xjenza marbuta mal-ittestjar għadha qed tevolvi malajr, dan l-obbligu huwa importanti peress li l-informazzjoni pprovduta minn dawn il-kits tal-ittestjar tintuża biex jittieħdu deċiżjonijiet kruċjali għas-saħħa pubblika. Minħabba l-importanza tat-testijiet fis-sitwazzjoni attwali u l-iżvilupp rapidu tal-pandemija, il-Kummissjoni qed tinsisti wkoll fuq l-akkomunament tar-riżorsi għall-validazzjoni tat-testijiet tal-coronavirus fil-livell tal-UE. Huwa importanti li l-validazzjoni tiġi ċċentralizzata u li r-riżultati jiġu kondiviżi fil-livell tal-UE u fil-livell internazzjonali. Sabiex tiżgura l-ogħla livell possibbli ta' kwalità tal-ittestjar, tiżgura li t-testijiet jintużaw b'mod korrett u tallinja iktar l-evalwazzjoni u l-validazzjoni tal-prestazzjoni tal-apparati tal-ittestjar, il-Kummissjoni qed tipproponi li fil-ġimgħat li ġejjin tniedi dawn l-azzjonijiet: Sfond Attwalment, il-leġiżlazzjoni tal-UE tistabbilixxi għadd ta' rekwiżiti għat-testijiet. Il-manifattur ta' test irid iħejji fajl tekniku li juri li t-test huwa sikur u li jkollu l-prestazzjoni maħsuba. Attwalment hemm żewġ kategoriji ta' testijiet: Il-valutazzjoni tal-livell ta' prestazzjoni ta' test tista' tkun diffiċli ferm peress li l-materjali bijoloġiċi neċessarji għal din il-valutazzjoni mhux dejjem ikunu disponibbli. Barra minn hekk, mhux dejjem ikunu jeżistu modi unifikati biex isir it-tqabbil tat-testijiet. Iktar informazzjoni Paġna web tal-Kummissjoni ddedikata għar-rispons tal-UE għat-tifqigħa tal-coronavirus